b'\n_START_ARTICLE_\nTerrier de Jack Russell\n_START_SECTION_\nAparen\xc3\xa7a i temperament\n_START_PARAGRAPH_\nEl color b\xc3\xa0sic i predominant \xc3\xa9s el blanc (cal un m\xc3\xadnim del 55% perqu\xc3\xa8 un gos sigui considerat d\'aquesta ra\xc3\xa7a), tot i que pot tenir taques de color marr\xc3\xb3, torrat o negre en diverses parts del cos. Pot presentar tres tipus de p\xc3\xa8l: llis, dur o semi-dur; el raspallat, manteniment i cures dep\xc3\xa8n molt del tipus de p\xc3\xa8l del gos. L\'al\xc3\xa7ada fins a la creu est\xc3\xa0 entre 25 i 30cm, i el pes se situa aproximadament entre els 5 i 7 quilos. La seua vida mitjana \xc3\xa9s d\'uns 15 anys. Normalment, tenen entre 4 i 6 cries i la gestaci\xc3\xb3 dura 59 dies, t\xc3\xadpicament._NEWLINE_S\xc3\xb3n gossos molt actius, inquisitius i vius, i per aix\xc3\xb2 necessiten espais oberts on c\xc3\xb3rrer i fer exercici, i, aix\xc3\xad, poder alliberar la seva energia i curiositat. Necessiten un entrenament constant, consistent i pacient que els estimuli la seva aguda intel\xc2\xb7lig\xc3\xa8ncia. Per tot aix\xc3\xb2, no s\xc3\xb3n gossos recomanables per a persones sedent\xc3\xa0ries, inexpertes o amb nens molt petits. Se\'ls pot ensinistrar per a una gran quantitat d\'activitats, especialment si s\'aprofita la seva tend\xc3\xa8ncia natural al salt, rastreig, persecuci\xc3\xb3 i saben cavar profundament: s\xc3\xb3n excel\xc2\xb7lents ca\xc3\xa7adors de rosegadors i animalons. Tamb\xc3\xa9 se\'ls ha emprat amb \xc3\xa8xit com a actors, fet que els ha valgut la simpatia del p\xc3\xbablic, ja que s\xc3\xb3n gossos amb un carisma dif\xc3\xadcil d\'igualar.\n_START_SECTION_\nAnglaterra, pa\xc3\xads d\'origen\n_START_PARAGRAPH_\nAquesta ra\xc3\xa7a de gossos deu el seu nom al reverend Jack Russell. Nascut el 1795 a Darmouth, Anglaterra, fou pastor durant molts anys a la parr\xc3\xb2quia de Swymbridge, al comtat de Devon. Amant dels terriers, durant els seus estudis a Oxford va comprar el seu primer gos d\'aquestes caracter\xc3\xadstiques, una femella blanca de p\xc3\xa8l dur amb marques al cap anomenada Trump, que per la descripci\xc3\xb3 i la foto que es conserva d\'ella s\'assemblava molt a l\'actual est\xc3\xa0ndard Federaci\xc3\xb3 Cinol\xc3\xb2gica Internacional de la ra\xc3\xa7a. _NEWLINE_La ca\xc3\xa7a de la rabosa es practicava molt al comtat de Devon a l\'\xc3\xa8poca del reverend Rusell, i ell n\'era un apassionat. Per aix\xc3\xb2, es va dedicar a la crian\xc3\xa7a de gossos. Aix\xc3\xad, comen\xc3\xa7a a creuar gossos de ca\xc3\xa7a, concretament terriers de diverses races unicolors i multicolors. El que volia aconseguir era millorar l\'aptitud per a la ca\xc3\xa7a dels animals i no homogene\xc3\xaftzar el seu aspecte f\xc3\xadsic, per la qual cosa en morir no va deixar un est\xc3\xa0ndard concret. Els creuaments i l\'estandarditzaci\xc3\xb3 de la ra\xc3\xa7a han provocat diverg\xc3\xa8ncies respecte a l\'aspecte actual del terrier de Jack Russell.\n_START_SECTION_\nAustr\xc3\xa0lia, pa\xc3\xads de desenvolupament\n_START_PARAGRAPH_\nCal destacar que Austr\xc3\xa0lia va ser el pa\xc3\xads que contribu\xc3\xad activament al desenvolupament i reconeixement d\'aquesta ra\xc3\xa7a a nivell mundial. No hi ha dades espec\xc3\xadfiques de quan va aplegar el primer terrier de Jack Russell a Austr\xc3\xa0lia, per\xc3\xb2 s\xc3\xad tenim informaci\xc3\xb3 respecte a exemplars que arribaren com a regals i que contribu\xc3\xafren de manera important a la ra\xc3\xa7a. Com, per exemple, el 1964, "Hardy" (JRI-5) un regal del Duc de Beaufort (Beaufort Hunt Club al Regne Unit) pel guanyador eq\xc3\xbcestre australi\xc3\xa0 de la medalla d\'or ol\xc3\xadmpica: Bill Roycroft. Tamb\xc3\xa9 "Kiss Me Kate" (JRI-6) fou un regal de la Duquessa de Bedford (Bedford Hunt Club en UK)._NEWLINE_El 1972 es va formar oficialment el Jack Russell Terrier Club of Australia. Aquest club va instituir un sistema compressiu de registre junt a un est\xc3\xa0ndard formal de la ra\xc3\xa7a. Tamb\xc3\xa9 va iniciar discussions amb el Kennel Council Club d\'Austr\xc3\xa0lia per recon\xc3\xa8ixer i registrar la ra\xc3\xa7a. El 25 d\'octubre de 2000, finalment, la Federaci\xc3\xb3 Cinol\xc3\xb2gica Internacional (divisi\xc3\xb3 d\'Europa) reconegu\xc3\xa9 oficial i, definitivament, la ra\xc3\xa7a Jack Russell Terrier emprant l\'est\xc3\xa0ndard australi\xc3\xa0.\n_START_SECTION_\nEntrenament\n_START_PARAGRAPH_\nCom que \xc3\xa9s un gos de treball i de ca\xc3\xa7a, t\xc3\xa9 una forta tend\xc3\xa8ncia natural a bordar per indicar la ubicaci\xc3\xb3 d\'una presa, tamb\xc3\xa9 cava sense esma mentre usa les mand\xc3\xadbules per arrancar herba i terra, fins a fer un forat que li permeti introduir-se sota terra on es troba el seu objectiu, que pot ser un os enterrat per un altre gos o, fins i tot, acorralar una rabosa al seu cau. Bordar i excavar s\xc3\xb3n algunes de les qualitats m\xc3\xa9s apreciades d\'aquest terrier, tot i que, ir\xc3\xb2nicament, poden convertir-se en un greu problema en mans d\'amos inexperts o amb poca informaci\xc3\xb3 respecte a la seva naturalesa. Per aix\xc3\xb2 cal fer \xc3\xa8mfasi en exercitar-lo i entrenar-lo di\xc3\xa0riament, en cas contrari comen\xc3\xa7ar\xc3\xa0 a mostrar comportaments molestos, com ara bordar en exc\xc3\xa9s, intentar fugir del jard\xc3\xad, cavar forats en llocs on no es vol, trencar plantes, hiperactivitat, agressivitat... Una alternativa recomanable, que a m\xc3\xa9s de fer-lo feli\xc3\xa7 li permetr\xc3\xa0 saltar i c\xc3\xb3rrer, \xc3\xa9s inscriure\'l a cursos d\'Agility.\n_START_SECTION_\nSalut\n_START_PARAGRAPH_\nEn general el terrier de Jack Russell \xc3\xa9s un gos saludable, alegre i exuberant, per\xc3\xb2 al ser una ra\xc3\xa7a que descendeix del Fox terrier pot patir del sistema locomotor At\xc3\xa0xia i Mielopatia del terrier (At\xc3\xa0xia heredit\xc3\xa0ria) i presentar a l\'ull luxaci\xc3\xb3 del cristal\xc2\xb7l\xc3\xad. Per reduir els riscos al m\xc3\xadnim, els criadors responsables han de realitzar creuaments nom\xc3\xa9s entre exemplars amb un historial geneal\xc3\xb2gic conegut i rigorosament certificat. Els mascles i femelles destinats a la reproducci\xc3\xb3 han de ser m\xc3\xa8dicament revisats i declarats lliures d\'aquests malalties.'